b'\n_START_ARTICLE_\nPartizanska bolni\xc5\xa1nica Zgornji Hrastnik\n_START_SECTION_\n\xc5\xa0iritev boni\xc5\xa1nice\n_START_PARAGRAPH_\nBolni\xc5\xa1nica Zgornji Hrastnik je tako za\xc4\x8dela dobivati vedno vidnej\xc5\xa1o vlogo pri oskrbi ranjencev. Bila je tudi prva bolni\xc5\xa1ni\xc4\x8dna postojanka v Ko\xc4\x8devskem rogu, ki ni bila zgrajena v vrta\xc4\x8di, ampak skoraj pod vrhom hriba. Prvi objekti zgrajeni na tem mestu sta bili dve zasilni baraki in pokrita kuhinja. Prva baraka je bila namenjena okrevajo\xc4\x8dim bolnikom in ranjencem, druga pa je bila namenjena osebju bolni\xc5\xa1nice. Vse stavbe so bile zgrajene iz neobtesanih smrekovih debel in krite s skodlami. Decembra 1943 je bolni\xc5\xa1nica dobila upravnika. To je postal dr. Janez Mil\xc4\x8dinski \xe2\x80\x93 Peter, ki je takoj za\xc4\x8del s \xc5\xa1irjenjem bolni\xc5\xa1nice._NEWLINE_Konec januarja 1944 so poleg obstoje\xc4\x8dih barak zgradili novo operacijsko barako, v kateri so uredili asepti\xc4\x8dno operacijsko sobo, kar je pomenilo sterilen prostor za izvajanje najte\xc5\xbejih operacij. Pred tem so operirali v bolni\xc5\xa1ki baraki kar na mizi ali pa so ranjence operirali na posteljah ali celo zunaj. Nova baraka je imela pravo operacijsko mizo in vso potrebno opremo, ki jo je po na\xc4\x8drtih dr. Mil\xc4\x8dinskega eden od partizanov, ki je bil pred vojno mizar. Po teh na\xc4\x8drtih so kasneje za\xc4\x8deli izdelovati opremo za vse ro\xc5\xa1ke bolni\xc5\xa1nice. Nova baraka je imela na zahtevo dr. Mil\xc4\x8dinskega dve veliki okni in dodatno veliko lino v stropu, da je bilo na voljo \xc4\x8dim ve\xc4\x8d svetlobe. Z izgradnjo asepti\xc4\x8dne operacijske sobe se je prvi\xc4\x8d v partizanskih bolni\xc5\xa1nicah lo\xc4\x8dila asepti\xc4\x8dna kirurgija od septi\xc4\x8dne._NEWLINE_Konec februarja 1944 je bila zgrajena dodatna, ve\xc4\x8dja baraka za ranjence, kjer so uredili tudi septi\xc4\x8dno operacijsko sobo, v kateri so od sredine junija 1944 za potrebe Slovenske centralne voja\xc5\xa1ke partizanske bolnice (SCVPB) opravljali tudi bakteriolo\xc5\xa1ke preiskave, ob\xc4\x8dasno pa so jo uporabili tudi kot porodno sobo.\n_START_SECTION_\nPomen bolni\xc5\xa1nice\n_START_PARAGRAPH_\nV bolni\xc5\xa1nici Zgornji Hrastnik se je med vojno zdravilo ve\xc4\x8d kot 400, po ve\xc4\x8dini te\xc5\xbekih ranjencev. 69 ranjencev je v bolni\xc5\xa1nici umrlo, pokopani pa so na grobi\xc5\xa1\xc4\x8du v bli\xc5\xbeini bolni\xc5\xa1nice. To je obdano z nizkim zidom, v osrednjem delu pa so grobovi z nagrobniki._NEWLINE_Bolni\xc5\xa1nica je pomenila velik uspeh za narodnoosvobodilno gibanje na Slovenskem, saj je neprekinjeno delovala dobri dve leti, v njej pa so opravljali tudi najte\xc5\xbeje medicinske posege._NEWLINE_Leta 1999 so z Odlokom o razglasitvi Partizanske bolni\xc5\xa1nice Zgornji Hrastnik za kulturni spomenik dr\xc5\xbeavnega pomena (Ur.l. RS, \xc5\xa1t. 82/1999) objekte ustrezno zavarovali.'